Bedrieër op sosialemedia bedrywig - Crime - Erongo
Wednesday, August 05th, 2020 18:02:03
’n Man wat hom as verkoopspersoon voordoen, is besig om Walvisbaaiers te bedrieg.
23 June 2020 | Crime
Inspekteur Ileni Shapumba; Nampol; “Die oomblik as iemand op ’n sosiale media platform vir ’n deposito vra, moet daar waarskuwingsklokkies in jou kop afgaan.”
Die goedere wat 'n bedrieër op Facebook tekoop aanbied. Foto Verskaf
As iets te goed klink om waar te wees, is dit waarskynlik die geval.
’n Vermeende bedrieër gebruik glo die identiteit van ene Dirk Moller om mense op Facebook van hulle hartverdiende geld te beroof. Hy doen homself as ’n verkoopsman voor wat meubles teen ’n billike prys wil verkoop.
Na bewering vra hy ’n deposito vir goedere wat hy kwansys verkoop op groepe wat tweedehandse goedere van die hand sit.
’n Inwoner van die hawedorp, Sylvia Haihambo, sê dat sy ’n bed en ’n eetkamerstel by die skurk wou koop.
“Hy het my vir ’n deposito van 50% gevra wat ek elektronies aan hom moes oorbetaal. Ons het toe afgespreek om die Saterdagoggend te ontmoet en dan die ooreenkoms te beklink. ‘Moller’ was egter daarna skoonveld.”
Soos genoem, maak die skelm gebruik van ’n Namibiese identiteitskaart.
Volgens die polisie is dit die modus operandi van talle soortgelyke bedrogspulle wat met gesteelde en vermisde identiteitsdokumente bedryf word.
Die koördineerder vir misdaadondersoeke in die Erongostreek, adjunkommissaris Erastus Iikuyu, sê dat daar niks gedoen kan word om die koop en verkoop van goedere op hierdie wyse te verhoed nie.
“Daar is ook opregte mense op hierdie platforms wat goedere verkoop. Lede van die publiek moet egter altyd seker maak voor hulle ’n besluit maak om geld oor te betaal of te oorhandig. Ontmoet liewer die persoon van aangesig tot aangesig voor jy geld vir iets betaal.”
Hy het die publiek aangeraai om liefs nie vreemdelinge te vertrou nie.
“Dit is moeilik om die beskuldiges in sulke sake op te spoor en selfs vas te trek. Hulle koop elke keer net ’n nuwe SIM-kaart en handel dan met daardie nommer. Sodra die slagoffer hulle betaal, kry hulle mos wat hulle wil hê,” sê Iikuyu.
Volgens hom word daar daaglikse sulke gevalle by die polisie aangemeld.
Die bevelvoerder vir gemeenskapsake in die Erongostreek, inspekteur Ileni Shapumba, waarsku ook teen die betaling van ’n deposito vir goedere wat jy nie self gesien het nie.
“Die oomblik as iemand op ’n sosiale media platform vir ’n deposito vra, moet daar waarskuwingsklokkies in jou kop afgaan. Vra liewer iemand wat jy ken wat in die dorp woon waar die verkoper is, om namens jou te gaan kyk na die items wat jy wil koop.”
16 minutes ago | Education